Patrik Laine katkaisi viiden ottelun maalittoman putkensa ja johdatti Winnipegin 5-2-voittoon Dallasista.

Patrik Laine viimeisteli tiistaikierroksella uransa kolmannen hattutempun jääkiekon NHL-liigassa. Laine nosti kauden maalisaldonsa 26:een johdattamalla Winnipegin 5-2-kotivoittoon Dallas Starsista.

Laine osui tolppien väliin ensimmäistä kertaa avauserän lopulla. Andrew Copp tarjosi nappisyötön takatolpalle, ja suomalaislaituri jatkoi kiekon Antti Niemen taakse.

Kolmannessa erässä Laine viimeisteli Mark Scheifelen aloitusvoiton jälkeen tarkalla vedollaan Winnipegin 3-2-voittomaalin. Hatut lensivät Jetsin kotiareenan jäälle ottelun lopulla, kun Laine laukoi kiekon tyhjään Stars-maaliin.

Myös Jetsin toinen suomalaishyökkääjä Joel Armia onnistui ottelussa maalinteossa. Armia vei toisessa erässä Winnipegin 2-0-johtoon kauden viidennellä osumallaan.

Viisi ottelua kestäneen maalittoman putkensa katkaissut Laine on kauden 1992-93 jälkeen ensimmäinen tulokas, joka on takonut debyyttikaudellaan kolme hattutemppua. Kaudella 1992-93 Eric Lindros iski hattutempun kolmesti ja Teemu Selänne peräti viidesti.

Laine ei kuitenkaan noussut hattutempullaan NHL:n tulokkaiden maalipörssin kärkeen. Toronton Auston Matthews laukoi New York Islandersia vastaan kaksi maalia ja on nyt viimeistellyt 27 täysosumaa. Laine on Matthewsista maalin päässä.

NHL:n maalitilaston kärkipaikalla on 30 maalia takonut Pittsburghin Sidney Crosby.

Katso video Laineen hattutempusta klikkaamalla yllä olevaa kuvaa! (Kuvalähde: Viasat)